《满庭芳 为施克明题雪拥蓝关图》
元代·沈禧

雪拥蓝关，云横秦岭，马头道路迷茫。几回翘首，何处是家乡。欲革当时弊政，摅忠荩、罄沥肝肠。谁知道，一封奏入，万里贬潮阳。伤心牢落处，形孤影只，地远天长。幸道逢孙姓，有意相将。早悟花间诗意，免教□、至此仓皇。频分付，瘴江落日，吾骨好收藏。

作者简介：沈禧[元]（约公元一三五四年前后在世），字廷锡，吴兴人。生卒年及生平均不详，约元惠宗至正中前后在世。工词善曲，有竹窗词一卷，（今存强村丛书中）散曲八套；亦单行，名曰竹窗乐府。